DILONGO 13
Yakobi ayi Esau Bavutuka Kuba Kithwadi
Yave wukanikisa kukyeba Yakobi dedi bo kabyebila Abalami ayi Isaki tat’andi. Yakobi wuyenda kwezingila ku divula baba tangunininga Kanana, kuawu kakwedila, kabutila bana bawombo ayi kabakila busina.
Kilumbu kinkaka Yave wukamba Yakobi: ‘Vutuka ku tsi yi matata maku.’ Diawu, Yakobi ayi dikanda dyandi babakila makani ma kuvutuka. Vayi mu nzila, batu bamweka bazabikisa Yakobi ti Esau waba kwiza ndengana na 400 di babakala! Nandi wuba beni boma. Waba yindula: ‘Mba khomb’ama widi makani ma kuphanga bubi ayi dikanda dyama!’ Diawu Yakobi kasambila: ‘Yave Nzambi lemvuka, phukisa mu myoko mi khomb’ama.’ Mu kilumbu kilanda, Yakobi wufila khayilu kwidi Esau dedi mameme, zikhombo, zingombi, zikamela ayi ziphunda.
Mu bwilu beni bo Yakobi ka syala nafeka, nandi wumona mbasi! Mbasi beni yitona kunwana yandi. Bawu banwana bwilu boso ti va meni. Yakobi wufufuka kulu, vayi nandi wutatamana kusimba mbasi beni kibila waba tomba mbasi kansakumuna. Mbasi wunkamba: ‘Bika minu yenda.’ Angi Yakobi wumvutudila: ‘Ti wisi kutsakumuna ko yisi kubika ko wenda.’
Mbasi beni wusakumuna Yakobi. Bo kansakumuna, Yakobi wuyiza ba lufyatu ti khomb’andi Esau kalendi ko kumvanga bubi.
Va meni, Yakobi wumona ku kinanu Esau ayi 400 di babakala bandi bankwiza yizanga. Bo kafikama vaba Esau, nandi wufukama sambwadi di zikhumbu mwingi kundinda nlemvo. Esau bo kamona abobo,wuduma zithinu ti vaba Yakobi ayi babumbasana. Bawu babwadi batona kudila kibila bavutuka kuba kithwadi. Bwidi Yave kamwena mu phila Yakobi ka kikuludila ayi kadedikisila mambu kaba na khomb’andi?
Bosi Esau, wuvutuka ku nzo’andi, vayi Yakobi wuvitila kwidi matata mandi. Yakobi 12 di bana kaba. Mazina mawu: Lubeni, Simeoni, Levi, Yuda, Dani, Nafatali, Ngadi, Aseli, Isakali, Zabuloni, Zozefi ayi Benyamini. Mu bana beni Yave wusadila—Zozefi—mwingi kavukisa dikabu dyandi mu thangu nzala. Ngye zebi bwidi mamonikina? Tunkwiza zaba mawu mu kapu yinkwiza.
“Luzola zimbeni zieno! Lusambidila bobo bakuluyamisanga! Buawu bobo luela bela bana bakyedika ba [Tat’inu widi] ku Diyilu.”—Matai 5:44, 45
kmb_Latn xho_Latn kon_Latn kon_Latn kon_Latn kon_Latn kon_Latn kon_Latn lua_Latn